b'\n_START_ARTICLE_\nGizarma\n_START_PARAGRAPH_\nGizarma (angl. gisarme, quisarm; rus. \xd0\xb3\xd0\xb2\xd0\xb8\xd0\xb7\xd0\xb0\xd1\x80\xd0\xbc\xd0\xb0)\xc2\xa0\xe2\x80\x93 ilgakotis ginklas su kabliu, paplit\xc4\x99s Europoje 1000\xe2\x80\x931400\xc2\xa0m. Sukurtas ant ieties koto \xc4\xaftaisius kabli\xc5\xa1k\xc4\x85 gen\xc4\x97jimo peil\xc4\xaf (t. y., kablio \xc4\xafgaubtoji pus\xc4\x97 su a\xc5\xa1menimis). Naudotas raiteliams nuo arklio numesti, arkli\xc5\xb3 kojoms pakirsti, ta\xc4\x8diau netiko atakuoti stovin\xc4\x8dius prie\xc5\xa1ininkus. Tod\xc4\x97l kabli\xc5\xa1kas peilis buvo papildytas priekin nukreiptu smaigaliu. D\xc4\x97l tokios kombinuotos galvos sandaros (duriamasis smaigalys + kablys su a\xc5\xa1menimis) gizarma da\xc5\xbenai priskiriama alebardoms, kurios laikomos klasikiniais ginklais su kombinuotomis galvomis (kirvi\xc5\xa1ka dalis + ieti\xc5\xa1kas smaigalys + kablys)._NEWLINE_Ginklakaliai \xc4\xafvertino gizarmos kablio patogum\xc4\x85 kovojant su kavalerija, tod\xc4\x97l tokius kabli\xc5\xa1kus spyglius \xc4\x97m\xc4\x97 naudoti ir kituose ilgako\xc4\x8diuose ginkluose. Taip atsirado gizarmi\xc5\xa1ki bilai, gizarmi\xc5\xa1ki fo\xc5\xa1arai, gizarmi\xc5\xa1ki gleivai. Gizarmi\xc5\xa1ki gleivai buvo labai paplit\xc4\x99, juos da\xc5\xbenai vadino tiesiog gizarmomis.'